የሕዝብ ተወካዮች ምክር ቤት 5ኛ ዓመት የሥራ ዘመን 16ኛ መደበኛ ስብሰባ ነገ ይካሄዳል፡፡
4ኛው ሕዝብና ቤቶች ቆጠራን ለሦስተኛ ጊዜ ለማራዘም ረቂቅ ይቀርባል፡፡በጠቅላይ ሚኒስትር ጽሕፈት ቤት አዳራሽ በሚደረገው 16ኛ መደበኛ ስብሰባ የምክር ቤቱን 5ኛ ዓመት የሥራ ዘመን 4ኛ እና 5ኛ ልዩ ስብሰባ ቃለ ጉባኤዎችን መርምሮ ያጸድቃል፡፡አራተኛውን የሕዝብና ቤት ቆጠራ ለሦስተኛ ጊዜ ለማራዘም ለሕዝብ ተወካዮች ምክር ቤት እና ለፌዴሬሽን ምክር ቤት የጋራ ስብሰባ ለማቅረብ የተዘጋጀውን የውሳኔ ሐሳብ መርምሮ እንደሚያጸድቅም ይጠበቃል፡፡በተጨማሪም የገቢ፣ በጀትና ፋይናንስ ጉዳዮች ቋሚ ኮሚቴ የመንግሥት የልማት ድርጅቶችን ወደ ግል ስለማዛወር የቀረበ ረቂቅ አዋጅን እንዲሁም የሕግ፣ ፍትሕና ዲሞክራሲ ጉዳዮች ቋሚ ኮሚቴ የኢትዮጵያ እስልምና ጉዳዮች ጠቅላይ ምክር ቤትን እና የኢትዮጵያ ወንጌል አማኞች አብያተ ክርስቲያናት ካውንስል ሕጋዊ ሰውነት ለመስጠት የቀረበ ረቂቅ አዋጅን በተመለከተ የሚቀርበውን ሪፖርትና የውሳኔ ሐሳብ መርምሮ እንደሚያጸድቅም ምክር ቤቱ በማኅበራዊ ገጹ አስታውቋል፡፡